
29 Απριλίου 2014
Παρουσιάζεται το βιβλίο του Παναγιώτη Καρώνη 
«ΤΡΑΓΟΥΔΙΑ ΤΗΣ ΝΕΣΤΑΝΗΣ»
Οι εκδόσεις ΤΟ ΔΟΝΤΙ παρουσιάζουν το βιβλίο με τίτλο «ΤΡΑΓΟΥΔΙΑ ΤΗΣ ΝΕΣΤΑΝΗΣ», σε καταγραφή και σχολιασμό Παναγιώτη Καρώνη. Η παρουσίαση θα γίνει τη Δευτέρα 5 Μαΐου 2014 στις 8μμ στο Κέντρο Πολιτισμού «περί τεχνών» (Κανακάρη 65 και Αράτου) στην Πάτρα. Το βιβλίο θα παρουσιάσουν:
Η Βασιλική Μαργέλου, Κοινωνική Ανθρωπολόγος
Η Πετροπούλου Βρισηίς, Μουσικός

και ο συγγραφέας Παναγιώτης Καρώνης
Προβολή βίντεο και ζωντανή ερμηνεία τραγουδιών θα συμπληρώσουν την παρουσίαση.

Η Νεστάνη Αρκαδίας, η κώμη με την αδιάλειπτη ιστορία, έχει να επιδείξει έναν σπάνιο μουσικό πλούτο. Όλες οι εκφάνσεις του ανθρώπινου βίου, η γέννηση, ο έρωτας, η εργασία, ο γάμος, τραγουδήθηκαν με περισσή χαρά από τους Νεστανιώτες και τις Νεστανιώτισσες. Αλλά και ο θάνατος αποτέλεσε πηγή έμπνευσης για τη Νεστανιώτικη Μούσα αφού τα μοιρολόγια δεν έπαψαν ποτέ να συνοδεύουν το αγαπημένο πρόσωπο που φεύγει.
Με τον τίτλο Τραγούδια της Νεστάνης, αναφερόμαστε σε όλα εκείνα τα τραγούδια που οι Νεστανιώτες και οι Νεστανιώτισσες, αυτά τα ζωντανά μνημεία του λαϊκού μας πολιτισμού, τραγουδούσαν. Πολλά τραγούδια τα δημιούργησαν οι ίδιοι και έχουν κάθε λόγο να είναι υπερήφανοι γι’ αυτά, να τα τραγουδούν και να τα χορεύουν. Αλλά το «φιλοτράγουδο» των κατοίκων τους ώθησε στο να οικειοποιηθούν ακόμα και κάθε νέο ή ξένο τραγούδι που άκουγαν. Μια σειρά από γιορτές και έθιμα, που με το πέρασμα του χρόνου ατόνησαν και χάθηκαν, έδιναν την αφορμή να ακουστεί το τραγούδι τους, αυτό το τόσο σημαντικό μνημείο Λόγου του λαού μας.
Η εκδήλωση γίνεται με την υποστήριξη της Εταιρείας Κοινωνικής Δράσης και Πολιτισμού, ΚΟΙΝΟ_ΤΟΠΙΑ www.koinotopia.gr
Λίγα λόγια για τον Συγγραφέα
Ο Παναγιώτης Καρώνης ο οποίος γεννήθηκε στη Νεστάνη Αρκαδίας ζει και εργάζεται στην Πάτρα τα τελευταία 25 χρόνια. Πέρα από την επαγγελματική του δραστηριότητα στον κλάδο της Υγείας εκφράζεται μέσω της ζωγραφικής τέχνης και της συγγραφής. Από το 2009 είναι στέλεχος της Κοινο_Τοπίας.
Πληροφορίες για δημοσιογράφους: Ανδρέας Σπηλιώτης 2615.002009
